Meneekö tunteisiin? Miten meni noin niin kuin omasta mielestä? Ärsyttävätkö sinuakin nämä muotisanonnat?

”Ruuhkavuodet. Elämäntaparemontti. Mukavuusalue (ja sen kuuluisa ulkopuoli).” Näin listaa rasittaviksi muuttuneita muotisanoja ja -sanontoja keskusteluketjun aloittaja Vauva.fi-keskustelupalstalla.

Palstalaiset ovat listanneet aloittajan ketjuun jo yli 200 kommentin verran muotisanoja tai -sanontoja, jotka saavat verenpaineen kohoamaan. Osansa saavat myös iltapäivälehdet: jäätävä, hyytävä, kurveja nuoleva ja muutama muu silloin tällöin otsikoissa ilmenevä sana saivat myös mainintoja.

IS poimi joukosta muutaman eniten tunteita herättäneen sanonnan perusteluineen. Alkavatko nämä sanonnat jo ärsyttää?

1. Mennä tunteisiin / Menikö tunteisiin?

”Ei tarkoita yhtään mitään. Nuoriso ja nuoret aikuiset eivät enää lue kirjallisuutta niin kuin aiemmat sukupolvet, mikä näkyy kielen köyhtymisenä ja kömpelönä kielenkäyttönä.”

2. Lomalle lomps

Ilmoitetaan loman alkamisesta etenkin Facebookissa. ”Sanontaa ’Lomille lomps’ käytettiin armeijassa jo 1980-luvulla eli ei ihan uudenkarhea sanonta, vaikka ärsyttääkin.”

3. Jätän tämän vain tähän

”Kun joku tuo oman näkemyksensä johonkin kiivaaseen keskusteluun, mikä siis käydään netissä, ja linkittää samalla jonkun jutun. Siis ei uskalleta ottaa kunnolla kantaa, vaan nopea linkki ja teksti ’jätän tämän vain tähän’ ja painutaan takavasemmalle.”

4. Koska

”Esim. en mennyt tänään töihin koska lauantai.” ”En voi lähteä risteilylle koska rahattomuus.”

5. Miten meni noin niin kuin omasta mielestä?

”Ärsyttävä ja Facebookissa näkee edelleen päivittäin!”

6. Kotiuttaa

Merkityksessä ostaa. ”Blogeissa, Facebookissa yms. esiintyviä ärsyttäviä sanontoja mm.: Ihanuus, parhautta, kotiuttaa. ’Oli pakko kotiuttaa tämä ihanuus Louis Vuittonilta.’”

7. Parhautta

”Aamukahvi oman murun kainalossa kiireettömänä sunnuntaina. Parhautta.”

8. Hygge

”Maanantaihygge. Iltahygge. Hyggepäivä. Huussihygge. Tämän sanan käyttö on kerta kaikkiaan lopetettava!”

9. Elämänmakuinen.

”Näen punaista aina, kun joku kuvailee blogiaan elämänmakuiseksi.”

10. Taputella

”Juttu taputeltu, päivä taputeltu yms.”

11. Triggeröityä

”Se, kun kaikkiin eriäviin mielipiteisiin vastataan: Sinä triggeröidyit.”

12. Kiinnostella

”Mua kiinnostelis tehdä sitä ja tätä! ARGH!”

13. Vetäminen, veto

Kun puhutaan musiikista. ”Vedit tosi hyvin, hyvin vedetty, mä vedän ensin ne pari biisii sit... Milloin musiikin soittamisesta tuli VETÄMISTÄ!!??”

14. Matka

”Kaikki tekeminen tai suorittaminen, jota kuvaillaan sanalla ’matka’.”

Mitkä muut muotisanat tai -sanonnat ärsyttävät? Listaa omasi kommenteissa!